
Pôvodná publikácia





Martin Kukučín. Dielo I. SVKL. Bratislava 1957. 382 s.



Bibliografické poznámky

Na hradskej ceste

Odtlačené podľa Národných novín XIV, č. 13., 15. a 16. z 1., 6. a 8. februára 1883. Ss XII, I. vydanie 1929, str. 55 — 75. Ďalšie vydania 1939 a 1948.

Na hradskej ceste je prvá Kukučínova práca, ktorú poslal na uverejnenie, ako vyplýva zo Škultétyho údaju: „… mne sa zdá, že to len nedávno bolo, keď do redakcie Národných novín prišla prvá jeho práca — Na hradskej ceste. Prečítať rukopis a jestli ,bude‘, pripraviť do tlačiarne bolo sa mne dostalo. Čítam, čítam — slovenčina dobrá, až pekná, a zo strán čisto, rovnako popísaných vychodí milý slovenský obrázok. Už pri tretej alebo štvrtej strane som vyskočil od stola a začal som čítať kolegom jednotlivé miesta. Všetko pozoruhodné veci! Chválili sme poštu, že nám taký rukopis doniesla. Korigovať v celej práci (bolo jej do troch čísel Národných novín) neprišlo temer nič; pamätám, z jedného opisu vytrel som zo tri riadky — zdali sa mi byť zbytočnosťou, ináčej dali sme rukopis do tlačiarne tak, ako vyšiel spod pôvodcovho pera. To bolo 1883-ho roku vo februári.“ (Jozef Škultéty: Martin Kukučín, Národnie noviny 1920, č. 109.) Koncept práce s názvom Kus života je na prvej strane datovaný 24. I. 1883 a na poslednej je ceruzkou pripísaný dátum 26. I. 1883, pravdepodobne dátum dokončenia. Má 15 strán. Kukučín prepracoval rukopis v najbližších dňoch, lebo vo februári ho už poslal do redakcie. Z konceptu pôvodného rukopisu nemožno presne zistiť redaktorove zásahy. Autor koncept zrejme sám prepracoval: zmenil meno hrdinu z Čertana na Bertana, niektoré pasáže rozšíril, zmenil rozdelenie kapitol a záverečnú partiu celkom prepracoval (nahradil autorskú reč dialógom Bertana s Kuršicom; v pôvodnom spracovaní je vzťah cestára Bertana a komisára Kuršica intímnejší a priateľskejší a Kuršicove názory na usporiadanie vzťahov v nastávajúcom manželstve Kukučín v uverejnenej práci pripísal Bertanovcom). Pre porovnanie uverejňujeme druhú časť práce od str. 9, v ktorej sú väčšie zmeny v usporiadaní motívov:



… „To mi nemaj za zlé, veď už ani ty si nie tou Žofkou Perlíkovie, za ktorou sa z oboch dedín chlapci bláznili. Tak je to! Čas plynie a my s ním! No, žeby som o teba nestál, to tiež nestojí, lež vidíš ani ja som už nie tým mladým ztreštencom, jakým som býval, keď som z vojny sa vrátil. Pri tom všetkom ťa i teraz [mi] rád mám.“

„No [môžeš ma aj ra] veď ma aj máš začo. Rodičov tvojich som opatrila, tak sťa vlastných, v mojich rukách skonali oba; nás žehnali oba.“

„To je pravda, [za to ta] keď nie pre iné, už i preto by ťa musel milovať. No i ja som už mnoho ráz tebe dosvedčil lásku.“

„Ku príkladu?“ pýtala sa zvedavá Žofka, a podoprúc bradu ukazovák ruky svojej na [br] nej držala a dychtive očakávala mužovu odpoveď.

„Nuž keď chceš vedeť, poviem ti to na krátce. Ktože ti kúpil sukne, jaké ani najlepšia gazdiná nenosí? Kedy že si bola v hore po drevo na sebe? Či ti všetko do domu nedonesiem?“

„To je pravda Danko; ja som ale inú odpoveď čakala. Nazdala som sa, že mi vyhodíš na oči to, jako si chodil po mňa keď som ti bola z domu utiekla. Ach áno vtedy si najlepšie dokázal, že ma v skutku miluješ!“

„No Ty si dokázala [len vrtkavosť. Lež] vtedy len vrtkavosť. Lež žena o tomto najlepšie mlčať. Premenila si sa potom velmi, nuž a ja som celkom spokojný.“ Tu Čertan sa zamračil, patrno bolo, že ženina námietka nebola mu milou. On vedel robiť len dvoje: poslúchať a rozkazovať. Keď nerobil jedno, tedy druhô. Predstavených poslúchal bezpodmienečne, no on tiež slepú poslušnosť od podriadených žiadal.

Ženu hneď po sobáši chytil na krátko. Vojensky jej rozkazoval, lež ona nebola k tomuto navyknutá, veď bola mazniatkom svojich rodičov. Muž urputne stál na svojom, ona ale tiež vzdorovala, z toho viedla len jediná cesta: totiž [mlad] nevesta po sobáši asi o dva mesiace utiekla ku rodičom.

Tito bývali v susednej dedinke, dcerečka jim všetko tyranstvo muža svojho dokonale zobrazila, k tomu ešte i hodne pridala, takže rodičia nechceli ju viac k nemu pustiť.














Toto všetko uznal starý [p] Perlík; no on málo platil tu v dome, jeho Žofka bola všemohúcou.

